ir į NATO. "Mes, socializmo sistemos palikuonys, turime derinti [2 
savo žingsnius šiame sunkiame kelyje", pabrėžė A.Br-azauskas. 

Kaip jau pranešta, Lietuvos Prezidentas pirmadienį po pietų 
susitiko su Rumunijos Ministru Pirmininku Nicolae Vaecaeroiu. 
Pokalbio metu iš esmės susitarta dėl papildomų tranzito 
transporto kvotų, dėl įvežamų prekių dvigubo apmokestinimo 
išvengimo ir dėl galimo bevizio režimo įvedimo. 

Antradienį Lietuvos Prezidentas pradėjo oficialų vizitą 
Turkijoje. Po oficialios sutikimo ceremonijos Ankaroje, 
Lietuvos ir Turkijos Prezidentai A.Brazauskas ir Suleiman 
Demireli kalbėjosi dviese. Tuo pat metu įvyko šalių delegacijų 
susitikimas. Jame aptartos tolesnės šalių bendradarbiavimo 
ekonomikos, kultūros ir socialinio gyvenimo srityse galimybės, 
pasirašytos sutartys dėl teisinės pagalbos bei kultūrinio 
bendradarbiavimo. Susitarimą dėl kontaktų ir bendradarbiavimo 
karinėse mokymo, technikos ir mokslo srityse pasirašė Lietuvos 
krašto apsaugos ministras Linas Linkevičius. Turkija - 
septintoji NATO valstybė, su kuria Lietuvos krašto apsaugos 
ministerija pasirašė tokį susitarimą. 

JAL I ETUNOJE PLAČIAI MINIMA M.K.ČIURLIONIO GIMIMO SUKAKTIS 

Rugsėjo 22-ąją sukanka 120 metų, kai gimė pasaulinio garso 
lietuvių kompozitorius ir dailininkas Mikalojus Konstantinas 
Čiurlionis. Ši sukaktis Lietuvoje minima valstybės mastu, pagal 
specialią jubiliejinių renginių programą. Kaip Žinoma,’ 1995 
metus Lietuvos Seimas yra paskelbęs Mikalojaus Konstantino 
Čiurlionio metais. 

Rugsėjo 22-ąją valstybinis M.K.Čiurlionio 120-ųjų gimimo 
metinių minėjimas-koncertas vyks Vilniaus Operos ir baleto 
teatre. Jame pirmąjį kartą bus atlikta kompozitoriaus uvertiūra 
"Kęstutis", skambės jo preliudai, simfoninė poema "Jūra". Į 
susirinkusiuosius kreipsis Lietuvos kultūros ministras Juozas 
Nekrošius, M.K.Čiurlionio draugijos pirmininkas Vytautas 
Landsbergis, profesorė Viktorija Daujotytė. Genialiam kūrėjui 
dedikuotas eiles skaitys Nacionalinės premijos laureatas, 
poetas Kazys Bradūnas. 

Rugsėjo 22-ąją Nacionalinėje filharmonijoje vyks tarptautinio 
M.K.Čiurlionio pianistų ir vargonininkų konkurso atidarymo 
iškilmės. Dėl šio konkurso laureatų vardų varžysis dvidešimties 
valstybių atlikėjai. 

Neeilinei M.K.Čiurlionio gimimo sukakčiai skirti minėjimai, 
vakarai, koncertai, parodos rengiami ne tik Vilniuje, bet ir 
Kaune, jo gimtinėje Varėnoje, jaunystės mieste Plungėje, 
Druskininkuose bei daugelyje kitų šalies miestų. 

Rugsėjo 23-ąją Kaune, M.K. Čiurlionio dailės muziejuje 


prasidės tarptautinė konferencija "Tobulybės ilgesys". Joje 
M.K. Čiurlionio kūrybos bruožus, jo idėjų poveikį XX amžiaus 
dailei, kitas temas aptars Lietuvos, Italijos, Rusijos, 


Lenkijos ir Vokietijos mokslininkai. 
M.K. Čiurlionio gimimo sukaktis bus minima ne tik Lietuvoje, 
bet ir Lenkijoje, Rusijoje, kitose šalyse. ` 
LIETUVOJE GRIEŽTINAMI AUTORIŲ TEISIŲ APSAUGOS ĮSTATYMAI 
Lietuvoje griežtinama kova su autorių teisių pažeidėjais. 
Šalies Vyriausybė pritarė įstatymo projektui, kuriame numatytos 
didelės piniginės baudos už neteisėtą viešą kūrinių naudojimą. 
Jei minėtą projektą patvirtins Seimas, autorių teisių apsaugos 
įstatymus ignoruojantiems restoranų, televizijos ar radijo 
stočių savininkams grės baudos nuo 5 tūkstančių net iki 15 
tūkstančių litų. Iki šiol baudos už autorių teisių pažeidimus 
Lietuvoje buvo keleriopai mažesnės. 
JAPONIJOJE - PASAULINĖ LIETUVIŲ KOMPOZITORIAUS KŪRINIO 


